“ซีพี เฟรชมาร์ท” ส่งมอบหน้ากากอนามัย “ตลาดยิ่งเจริญ” หนุนฝ่าวิกฤติ” โควิด-19″
"ซีพี เฟรชมาร์ท" ส่งมอบหน้ากากอนามัย "ตลาดยิ่งเจริญ" หนุนฝ่าวิกฤติ" โควิด-19"
26 ธ.ค. 2563

นายสมบัติ วรสินวัฒนา ผู้อำนวยการเขตบางเขน ร่วมด้วย พ.ต.ท.อนันต์ วรศาสตร์ รองกำกับป้องกันปราบปราม สถานีตำรวจนครบาลบางเขน พร้อมทั้ง นายณัฏฐชัย ถิรคุณพิสิษฐ์ รองกรรมการผู้จัดการอาวุโส บริษัท เจริญโภคภัณฑ์อาหาร จำกัด (มหาชน) หรือ CPF นำทีมเถ้าแก่น้อย ซีพี เฟรชมาร์ท สาขาวิภาวดี 64 ร่วมส่งมอบหน้ากากอนามัย จำนวน 5,000 ชิ้น ให้แก่ นายอริย ธรรมวัฒนะ เจ้าของตลาดยิ่งเจริญ
ทั้งนี้ เพื่อแจกจ่ายให้กับผู้ประกอบการร้านค้า พ่อค้า แม่ค้า และแรงงานในตลาดยิ่งเจริญสร้างความมั่นใจให้กับทุกคนที่มาใช้บริการในตลาดยิ่งเจริญ ถึงมาตรการป้องกันโรคอย่างปลอดภัย พร้อมรณรงค์ให้ประชาชนสวมหน้ากากอนามัยและเว้นระยะห่างทางสังคม ซึ่งเป็นไปตามนโยบายของภาครัฐ ร่วมฝ่าวิกฤตโควิด-19 ไปด้วยกัน
ด้านนายณัฏฐชัย กล่าวว่า กิจกรรมนี้ เป็นไปตามนโยบายของ CPF ในการส่งมอบอาหารปลอดภัยสู่มือผู้บริโภค ซึ่งนอกจากกิจกรรมในชุมชนแล้ว ในช่วงของการระบาดรอบใหม่นี้ บริษัทฯ ได้ช่วยส่งเสริมเกษตรกรผู้เลี้ยงกุ้ง ด้วยการนำกุ้งซีพี แปซิฟิก คุณภาพสะอาด ปลอดภัย สดส่งตรงจากฟาร์มมาตรฐานมาจำหน่ายให้ประชาชนโดยตรง โดยไม่ผ่านตลาดกลาง เพื่อสร้างความเชื่อมั่นในการบริโภคอาหารทะเล
ขณะที่นายอริย กล่าวว่า ตลาดยิ่งเจริญมีการตรวจคัดกรองตลาดอย่างเป็นประจำ เช่น การตรวจแผงค้า ขณะนี้ทางตลาดได้ขอความร่วมมือผู้ค้าอาหารสดจากทะเล ร่วมกักตัว 14 วัน
พร้อมทั้งกำชับทุกร้านค้าปฏิบัติตามมาตรการป้องกันโรคอย่างเคร่งครัด สวมหน้ากากอนามัยตลอดเวลา การขนย้ายสินค้าจะต้องบรรจุใส่ถุงและใส่ตะกร้าที่สะอาด จัดให้เป็นระเบียบ พร้อมจัดให้มีเจลแอลกอฮอล์ล้างมือให้บริการลูกค้าด้วย